﻿ NEVOIA DE INOVAŢIE ÎN POLITICILE DE MIGRAŢIE  ROMÂNEŞTI MONICA ŞERBAN rticolul abordează problematica politicilor româneşti de migraţie, din perspectiva inovaţiei sociale. Încerc să A argumentez că, în momentul începerii negocierilor de aderare la UE, România se afla într-o situaţie de contradicţie dată de presiunea internă pentru emigraţie şi atitudinea restrictivă a statelor membre ale Uniunii faţă de imigraţie. Între presiunea internă şi externă, România implementeză un set de măsuri cu caracter inovativ prin care încearcă să controleze, între limitele restrânse de acţiune ale unui stat democratic de emigraţie, deplasările care ar fi putut duce la sejururi clandestine în străinătate. Cuvinte-cheie: politică de migraţie, România, UE, inovaţie socială. Unul dintre materialele despre politicile româneşti de migraţie, publicat în 2005, se intitulează sugestiv: Migration policies for Romania within the European Union: Navigating between Scylla and Charybdis (Baldwin-Edwards, 2005). Titlul articolului lui Baldwin-Edwards punctează foarte clar o situaţie de contradicţie: după începerea negocierilor de aderare la Uniunea Europeană, în 2000, România era, din punctul de vedere al migraţiei internaţionale, una dintre cele mai importante arii de origine europeană pentru migraţie economică necontrolată. Efectele migraţiei internaţionale erau, intern, în bună măsură interpretate în sens pozitiv: plecările reduceau presiunile de pe piaţa forţei de muncă, cu toate consecinţele asociate acestui fapt şi generau un flux consistent de bani, de care economia avea nevoie. România îşi dorea însă integrarea într-o „mare familie” cu un grad de toleranţă redus la intruziunile din afară: migraţia necontrolată era, şi continuă să fie, în bună măsură, în virtutea experienţei din a doua jumătate a secolului trecut, interpretată în sens negativ, în context european. Situaţia contradictorie a României venea din opoziţia între ceea ce era şi ce trebuia să fie: era un stat-sursă de emigraţie clandestină şi trebuia să fie unul de emigraţie controlată. Antagonismul între ceea ce era „bine” în interior şi ceea ce era „bine” în exterior obligau statul român la acţiune: era nevoie de instituirea unor măsuri de Adresa de contact a autorului: Monica Şerban, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: monas@iccv.ro; monica_serbanus@yahoo.com. CALITATEA VIEŢII, XX, nr. 1–2, 2009, p. 79–90 80 MONICA ŞERBAN 2 control, din perspectiva integrării în Uniunea Europeană, într-un mod care să nu afecteze câştigurile din migraţie. În construirea politicilor româneşti de migraţie se poate face distincţia între două tipuri de măsuri: cele adoptate ca urmare a obligativităţii de implementare a aquis-ului comunitar (măsuri care vizează, în mod particular, controlul graniţelor, procedurile legate de azil şi drepturile minorităţilor) şi cele adoptate în vederea controlului emigraţiei. Acest al doilea set, implementat în mare parte în perioada de început a anilor 2000, reprezintă subiectul meu de interes. Prin conţinut, poate fi considerat o probă de inovaţie în materie de politici de migraţie: între limitele de acţiune ale unui stat democratic de origine, România a reuşit să găsească, pe termen scurt, soluţia care i-a facilitat accesul la poziţia de membru UE. Articolul este structurat în patru părţi: prima încearcă să fixeze termenii contextului în care începe oficial procesul de negociere din punct de vedere intern (definind situaţia României, din perspectiva migraţiei internaţionale), cea de-a doua defineşte contextul european de politici de migraţie. A treia parte analizează măsurile de politică de migraţie pe care statul român le implementează în direcţia controlului emigraţiei, în perioada 2000–2007, pentru ca secţiunea finală să discute relevanţa setului de măsuri, din punctul de vedere al inovaţiei în politicile de migraţie. CONTEXT INTERN: PRESIUNE PENTRU EMIGRAŢIE, EFECTE POZITIVE PE TERMEN SCURT Secţiunea îşi propune să prezinte, succint, evoluţia emigraţiei româneşti din 1989 până la începutul anului 2000, când România începe oficial negocierile de aderare la Uniunea Europeană. Încerc să evidenţiez faptul că, deja la sfârşitul anilor ’90, începutul anilor 2000, emigraţia românească era consistentă şi cunoştea o dezvoltare care sugera un trend ascendent, în special pe tipul migraţiei pentru muncă, necontrolate (clandestine), cu o concentrare pe destinaţii europene. Din perspectivă internă, România începea să beneficieze de avantajele pe termen scurt ale migraţiei internaţionale. Cel puţin două argumente pot fi aduse în discuţie: sumele de bani intrate în ţară sub forma remitenţelor creşteau, iar presiunea asupra pieţei forţei de muncă interne se reducea, prin re-orientarea externă a surplusului. Situaţia actuală a României, din punctul de vedere al migraţiei internaţionale – un stat cu peste două milioane de emigranţi (UNFPA, 2007) –, este rezultatul unei istorii complexe de emigraţie. În analiza migraţiei postdecembriste a românilor se lucrează, deja, cu periodizări care evidenţiază schimbări de tipuri, destinaţii şi intensitate a fenomenului. Literatura dedicată migraţiei româneşti oferă mai multe variante de periodizare (Diminescu, 2003; Sandu et al., 2004; Baldwin-Edwards, 2005; Sandu, 2006). Dacă ne raportăm la perioada de până în 2000/2002, variaţiile 3 NEVOIA DE INOVAŢIE ÎN POLITICILE DE MIGRAŢIE ROMÂNEŞTI 81 1 între periodizări sunt minore: toţi autorii citaţi utilizează două mari etape, definite, în primul rând, de dominanţa diferitelor tipuri de migraţie. Perioada 1990–1995 este considerată, astăzi, una a explorărilor: cu o mare diversitate a tipurilor de deplasări; cu destinaţii care îşi pierd puterea de atracţie şi cu schimbări relativ rapide de dominanţă a tipurilor. Începutul anilor ’90 este marcat de emigraţia etnică. Cel puţin două dintre 2 fluxurile de acest tip, către Germania şi Israel, îşi consumă, probabil definitiv, istoria în România. Plecările legale s-au derulat în cadrul unor politici active de încurajare a migraţiei din partea statelor de destinaţie (în special în cazul Germaniei şi Israelului) şi au marcat stadiul final al unor mişcări iniţiate în perioada comunistă, sau chiar anterior. Deplasările repetate, pe perioade scurte, pentru comerţ în ţările apropiate (fosta Iugoslavie, Polonia, Turcia, Ungaria, Republica Moldova) au cunoscut, în aceeaşi perioadă, o dezvoltare accentuată. Redusă astăzi la forme specifice mai degrabă zonelor din vecinătatea graniţelor (Sandu et al., 2004), „migraţia cu valiza” a antrenat, la începutul anilor ’90, sute de mii de români. Ca şi în cazul migraţiei etnice, importanţa sa este astăzi mai mult legată de consecinţele asupra structurării sistemului migraţiei externe din România (Diminescu, 2003). Sintagma „migraţie forţată a românilor” poate fi, mai degrabă, utilizată pentru a desemna o secvenţă de explorare a spaţiului internaţional prin recursul la procedurile de acordare a azilului. Practica solicitării de azil a reprezentat una dintre puţinele strategii de mobilitate externe din repertoriul românesc anterior anului 1989, care a fost utilizată intens, în special în cazul Europei, după 1990 (Diminescu, 2003). Schimbările legislaţiilor statelor de destinaţie (Freeman, 1992) şi eforturile de sincronizare din cadrul UE au pus capăt relativ rapid fenomenului. Migraţia bazată pe specularea dreptului de azil a fost însă una consistentă şi a facilitat, probabil, inserţia primilor migranţi români în spaţiul european. Aceeaşi perioadă este una a explorărilor în emigraţia pentru muncă. Turcia, Israelul reprezintă destinaţii majore (Sandu, 2006). Pentru Turcia, „comerţul cu valiza” a reprezentat, probabil, strategia de explorare care a deschis calea pentru muncă. Israelul găsise, la începutul anilor ’90, în forţa de muncă românească un înlocuitor pentru nevoile sale blocate de conflictele din vecinătate (Diminescu şi Berthomière, 2003). Germania, Ungaria şi Italia sunt destinaţii de rang secund, în aceeaşi perioadă (Sandu, 2006). Către jumătatea anilor ’90, tendinţele încep să se schimbe în migraţia românilor. Principalele modificări sunt legate de (re)orientarea către spaţiul sudic al Europei Occidentale şi ascensiunea migraţiei pentru muncă, în mare parte 1 Excepţia o constituie periodizarea lui Baldwin-Edwards, care separă perioada de dominanţă a migraţiei etnice. 2 Recensământul populaţiei şi locuinţelor din 2002 înregistra o populaţie de 1 431 807 etnici maghiari, 59 764 etnici germani, 5 785 etnici evrei. Numărul redus de persoane de etnie germană şi evreiască; structura îmbătrânită sunt argumente în acest sens. 82 MONICA ŞERBAN 4 clandestine, ca principal tip de migraţie. Italia devine liderul de atracţie, urmată de Israel. Spania începe să urce şi ea între destinaţiile favorite ale românilor. Ungaria continuă, pe fondul lipsei oportunităţilor de circulaţie legală, să păstreze un loc important ca destinaţie a migraţiei pentru muncă (Sandu, 2006). La sfârşitul anilor ’90, emigraţia românească era caracterizată de concentrarea deplasărilor în segmentul pentru muncă şi două rute majore: una în afara continentului european (Israel), cealaltă către Europa sudică (Italia, Spania). Deplasările europene erau, în bună măsură, marcate de clandestinitate, cu ieşiri/ eventual intrări legale, şi încadrări într-un circuit al muncii în sectorul informal, la destinaţie. Chiar făcând apel la informaţia existentă astăzi, evaluările asupra volumului emigraţiei românilor pentru perioada de început a anilor 2000 sunt extrem de greu de realizat. Sursele de date oficiale româneşti (prin înregistrarea schimbărilor definitive de domiciliu) reuşesc să surprindă puţin din dezvoltarea emigraţiei. Cel mult, informaţiile furnizate anual de Institutul Naţional de Statistică pot fi utilizate în descrierea emigraţiei definitive (vezi modul de utilizare, Sandu et al. 2004; Voicu, 2005). În jurul anului 2000 încep să apară primele estimări ale emigraţiei românilor. Estimările pe bază de sondaj vor deveni, din acest moment, relativ frecvente (pentru o prezentare vezi Voicu, 2005), sugerând dimensiuni considerabile ale fenomenului. Pe baza BOP, la începutul anului 2001, Voicu avansează o estimare de aproximativ 580 000 migranţi pentru muncă şi o experienţă de migraţie pentru muncă pentru aproximativ 10% dintre gospodăriile României (ibid). Deşi până la începutul noului mileniu migraţia internaţională nu a reprezentat un subiect de interes public major, efectele pozitive pe termen scurt ale migraţiei începeau să devină vizibile. Dacă fenomenul migraţiei internaţionale se dezvolta, sumele de bani venite din străinătate cunoşteau, la rândul lor, o evoluţie ascendentă. În anul 2000, remitenţele se pare că depăşeau pragul unui milion de dolari, reprezentând pentru perioada respectivă, în opinia economiştilor, „...după creditele externe, cea mai importantă sursă de finanţare a deficitului bugetar” (Dăianu, 2002: 17). Din altă perspectivă, migraţia internaţională avea capacitatea de a reduce presiunea şomajului şi a direcţiona surplusul către pieţe externe. La nivel individual, strategia muncii în străinătate părea să fie puternic valorizată de populaţie. În octombrie 2001, 17% din populaţie declara intenţia de a merge în străinătate pentru a lucra (Voicu, 2005). CONTEXT EUROPEAN: PRESIUNE PENTRU CONTROLUL IMIGRAŢIEI Secţiunea încearcă să prezinte câteva repere de interpretare a contextului european, din punctul de vedere al politicilor de migraţie. Ceea ce îmi propun să argumentez este că procesul de negociere a aderării României la UE începe într-o 5 NEVOIA DE INOVAŢIE ÎN POLITICILE DE MIGRAŢIE ROMÂNEŞTI 83 perioadă în care politica de migraţie a statelor europene este, prin excelenţă, una de restricţii. Privită ca istorie, migraţia europeană încorporează câteva mari etape. Ardittis (1990) discuta de cinci mari etape în migraţia europeană (având ca punct de pornire începutul de secol al XX-lea). Prima etapă, a cărei limită superioară autorul citat o plasează la începutul anilor ’50, este una dominată de emigrare. Importanţa etapei în configuraţia actuală a sistemului este mai degrabă una minoră (Fassmann şi Munz, 1992), legată numai prin întoarcerile către statele de origine de migraţia europeană actuală. Începând cu deceniul şase, până la aşa-numita „criza a petrolului” (a doua etapă, în clasificarea Ardittis) se derulează, probabil, secvenţa cu cel mai important rol în structurarea sistemului european (Freeman, 1995): programele de recrutare implementate de statele din centrul şi nordul Europei şi relativa deschidere la întoarcerea/ migraţia dinspre fostele colonii aveau să schimbe, prin consecinţele neanticipate, definitiv migraţia europeană. Germania, Elveţia, Franţa, Belgia, Olanda, Marea Britanie, Suedia au reprezentat pentru perioada 1950–1975 principalii recrutatori de forţă de muncă ai continentului (Castles, 2006, 742), într-o perioadă despre care Arango nota: „Datorită unei combinaţii excepţionale între lipsa forţei de muncă – datorată pierderilor umane ale războiului şi fertilităţii scăzute din perioada interbelică – şi creşterea economică accentuată, alimentată, în primă instanţă, de un „recovery bonus” şi apoi de un context sociopolitic irepetabil, economiile în creştere ale nord- vestului european aveau nevoie, în aparenţă, de rezerve nelimitate de muncitori străini” (Arango, 1998, 3). Sudul mai puţin dezvoltat (Italia, Spania, Portugalia, Grecia, ulterior Iugoslavia) a constituit, într-o primă fază, principala sursă de imigraţie. Pe măsură ce „rezervele” intraeuropene de forţă de muncă s-au epuizat, a avut loc o extindere a programelor de recrutare către state extra-europene (bazinul meditareneean şi nordul Africii) (Fassmann şi Munz, 1992, 461). Acelaşi interval este marcat de reveniri/ veniri din spaţiul fostelor colonii. În perioada ulterioară crizei din 1973, în plină recesiune economică, programele de recrutare europene sunt stopate şi politica de „aducere” este înlocuită, treptat, cu una de restricţii legate de imigraţie (incluzând în parte şi migraţia dinspre spaţiile fostelor colonii) (Baldwin-Edwards şi Schain, 1994). Migraţia, în special cea din spaţiul extraeuropean, continuă însă, consfinţind, probabil, primul eşec major al politicilor europene de migraţie, care va marca pentru o perioadă îndelungată atitudinea statelor europene faţă de imigraţie. Discutând despre politica de migraţie a foştilor mari recrutatori europeni la sfârşit de secol XX, Freeman nota: „Astăzi, politicile de imigraţie din aceste state sunt marcate de greşelile, eşecurile şi consecinţele neprevăzute ale erei guest worker şi de conflictele asociate cu noile minorităţi etnice create în acea perioadă” (Freeman, 1995, 890). Până spre mijlocul anilor ’80 (cea de-a treia etapă în clasificarea lui Ardittis), au loc două schimbări majore: pe de o parte statele sudului european (mai 84 MONICA ŞERBAN 6 ales Italia şi Spania) îşi primesc acasă o parte dintre muncitorii participanţi în programele guest worker şi încep să devină ele însele spaţii de destinaţie, în special pentru migraţie noneuropeană. Pe de altă parte, statele recrutatoare sunt nevoite să-şi schimbe strategiile de abordare/ gestionare a fluxurilor migratorii: migraţia pentru muncă, iniţiată ca temporară, se transformă într-una pe termen lung/ definitivă, noi veniri sunt posibile, în special în cadrul procedurilor de reîntregire a familiei. Este perioada în care aceste state trec de la controlul intrărilor în spaţiul naţional la gestionarea integrării celei de-a doua generaţii de migranţi. O a patra etapă ar începe, în perspectiva lui Ardittis, undeva către mijlocul anilor ’80 şi este caracterizată de consacrarea Europei ca spaţiu de destinaţie pentru migraţia extra-europeană şi, în acelaşi timp, de tranziţia majorităţii statelor vestului european la statutul „deplin” de ţări de imigraţie (cu problemele implicite de gestionare a migraţiei, legate nu numai de intrare, ci şi de integrare). Către sfârşitul anilor ’80, semnele dezvoltării unei noi etape încep să apară: blocul european comunist începe să se deschidă, iar diferenţele împing esticii către vest. Cererile de azil cresc în perioada anilor ’80, în toate statele de destinaţie europene, ajungându-se de la 66 900, în 1983 la 694 000, în 1992 (considerat un vârf pentru evoluţia procesului), conform estimărilor ONU (Zlotnik, 1998, 442). „Atitudinea” statelor europene faţă de imigraţie este marcată de „ruptura” între nord şi sud: regimuri restrictive de politică (cele mai restrictive, la nivelul statelor democratice), în centru şi nord şi începuturi „ezitante”, orientate de presiunile externe pentru restricţii, în sud (Freeman, 1995). Începutul anilor ’90 este marcat de teama unei invazii prin migraţie, de data aceasta „neprovocată” de ţările de destinaţie. Freeman accentua că „greşelile” asociate programului guest worker aveau să marcheze politica de migraţie în statele din centru şi nord, menţionând printre moştenirile perioadei respective: convingerea că migraţia temporară pentru muncă sfârşeşte invitabil într-un proces de migraţie permanentă şi că orice migraţie semnificativă va fi, în primul rând, una noneuropeană şi scepticismul legat de capacitatea statului de a controla imigraţia (1995, 890). RĂSPUNSURI ROMÂNEŞTI DE POLITICĂ DE MIGRAŢIE: ÎNTRE PRESIUNEA EXTERNĂ ŞI INTERESELE INTERNE Până la începutul anilor 2000, atitudinea statului român faţă de emigraţie poate fi considerată mai degrabă drept una de tip laissez-faire. În domeniul emigraţiei pentru muncă, cele mai importante măsuri adoptate sunt cele legate de intervenţia limitată pe fluxul către Israel (începând cu 1996) şi semnarea câtorva tratate bilaterale. Începând cu 2000, eforturile de reglementare în domeniul migraţiei se accelerează. Pe de o parte, are loc un proces de implementare a aquis-ului comunitar. În domeniul migraţiei, măsurile legate de legislaţia comună europeană 7 NEVOIA DE INOVAŢIE ÎN POLITICILE DE MIGRAŢIE ROMÂNEŞTI 85 erau definite de interesele şi problemele ţărilor membre, în acel moment exclusiv state de destinaţie. Setul de măsuri este, tocmai din acest motiv, unul puţin interesant pentru analiza de faţă. Pe de altă parte, pentru a-şi asigura şanse sporite de succes în procesul de aderare, România trebuia să facă faţă unei provocări mult mai complexe: să încerce să controleze plecările, în special partea consistentă a acestora: ieşirile pentru muncă. Se poate face distincţia între două tipuri de reglementări care au vizat controlul emigraţiei pentru muncă: pe de o parte, cele care au vizat atragerea migraţiei pe canale legale, în principiu prin trei categorii de măsuri: prin intervenţia pe piaţa firmelor de mediere a plecărilor pentru muncă în străinătate, prin intervenţia ca mediator al plecărilor şi prin încheierea de acorduri bilaterale (măsuri cu caracter specific de control al emigraţiei pentru muncă), pe de altă parte, măsuri nespecifice, prin care s-a încercat controlul plecărilor, respectiv revenirilor în/ din ţară. Dacă primul set de reglementări face parte din arsenalul obişnuit de intervenţie în migraţie, cel de-al doilea defineşte o situaţie de noutate, mai ales prin context: România era un stat democratic care garanta prin constituţie libertatea de mişcare cetăţenilor săi, dar înlocuia controlul la distanţă promovat de statele de destinaţie în forma vizelor cu restricţii legate de îndeplinirea unor condiţii la ieşirea din ţară şi încerca să pedepsească încălcarea regulilor legate de circulaţia externă a cetăţenilor săi. Acest al doilea set de măsuri face obiectul analizei detaliate din această secţiune. Măsurile pot fi considerate, în contextul unui stat democratic, o probă de inovaţie în materie de politici de migraţie (se pare că nici unul dintre statele europene în situaţie similară nu au adoptat astfel de măsuri (Lăzăroiu şi Alexandru, 2005: 6)). Următoarele trei secţiuni ale materialului încearcă să prezinte reglementările pe care le-am subsumat categoriei măsuri nespecifice de control al emigraţiei. Condiţii la ieşirea din ţară Începând cu 1 decembrie 2001, cetăţenii români care doreau să călătorească în străinătate în „scopuri particulare” trebuie să îndeplinească o serie de condiţii, care, aşa cum remarcă Lăzăroiu şi Alexandru, „...par mai degrabă criterii de intrare într-o ţară” (2005, 6). Măsura implementată este în evidentă conexiune cu posibila renunţare la obligativitatea vizelor de intrare în spaţiul Schengen (1 ianuarie 2002). În 2001, printr-o ordonanţă de urgenţă (OUG 144/2001), Guvernul impune o serie de condiţii considerate obligatorii pentru ieşirea din ţară: fiecare cetăţean care dorea/ sau avea nevoie să călătorească în străinătate trebuia să fie posesorul: unei asigurări medicale pe perioada şederii în străinătate, unui bilet de călătorie dus- întors şi unei sume de bani minime în valută. Elementul esenţial care va influenţa migraţia este prevăzut în articolul 2 al Ordonanţei 144: dacă o persoană nu îndeplinea condiţiile de ieşire din ţară, şeful punctului de frontieră putea dispune întreruperea călătoriei. Excepţie de la prevederile legale făceau: persoanele care se deplasau pentru a urma un tratament medical, participau la manifestări ştiinţifice şi 86 MONICA ŞERBAN 8 cultural-sportive, care se deplasau în situaţia îmbolnăvirii sau decesului unei rude stabilite în străinătate, sau pentru alte scopuri temeinic justificate. Pentru fiecare dintre aceste cazuri, cetăţenii români trebuiau să prezinte: „... documente doveditoare din care să rezulte scopul călătoriei şi asigurarea financiară a acesteia” (art. 2, lit. a). Erau exceptate, de asemenea, de la condiţiile legate de ieşirea din ţară, minorii sub 14 ani, minorii sub 18 ani care se deplasau la părinţi sau rude, persoanele care plecau legal pentru muncă, cetăţenii români care călătoreau în ţările vecine, în virtutea unui permis de mic trafic sau trecere simplificată. Prezentarea anterioară detaliată a prevederilor actului normativ intenţionează să reflecte încercarea autorităţilor de la Bucureşti de a controla, printr-o măsură nespecifică, migraţia privată pentru muncă, prin impunerea de „filtre de control”, de care era de aşteptat ca numai „adevăraţii călători” în scopuri particulare să poată trece. Ordonanţa aprobată în oarecare grabă, va fi rectificată prin Legea 177/2002, în luna aprilie, când autorităţile române realizează că solicitarea unei asigurări medicale nu are nici o justificare legată de protecţia cetăţenilor, în ţările cu care România a încheiat „...acorduri, înţelegeri, convenţii sau protocoale pentru acordarea asistenţei medicale pe bază de reciprocitate în domeniul sănătăţii” (L 177/2002, punctul 2). Controlul pe care statul încerca să-l realizeze asupra plecărilor pentru muncă era dificil de pus în practică şi ridica probleme pentru celelalte tipuri de deplasări. În octombrie 2002 apare o nouă modificare la OUG 144/2001: Legea 580/2002 modifică articolul referitor la categoriile de persoane care sunt exceptate de la condiţiile stabilite prin Ordonanţa 144. După aproape trei ani în care restricţiile funcţionează în forma definitivată de L 580/2002, în 2005, Ordonanţa de Guvern 28/2005 introduce o nouă condiţie: cetăţenii români trebuiau să prezinte, pe lângă asigurarea medicală, biletul de călătorie dus-întors, suma de bani calculată conform reglementărilor în vigoare (sau documente doveditoare) şi „documente care justifică scopul şi condiţiile şederii planificate”. Interesant este că la numai câteva zile de la apariţia Ordonanţei 28/2005 apare Legea 248/2005, care urma să intre în vigoare 6 luni mai târziu decât data la care era publicată (iulie 2005) şi care anunţă abrogarea reglementărilor legate de impunerea unor restricţii la ieşirea din ţară, la data aderării României la UE. Semnalul vizavi de ce urma să se întâmple era clar: înăsprire pentru o perioadă scurtă. Dificultatea implementării unor condiţii la ieşirea din ţară, în condiţiile dezvoltării accentuate a emigraţiei pentru muncă, este reflectată de repeziciunea cu care în intervalul 2005–2006 actele normative referitoare la acest subiect sunt elaborate şi modificate. Finalul „condiţiilor la ieşirea din ţară” ar fi corect să spunem că este integrarea în Uniunea Europeană. Înainte de integrare, o nouă Ordonanţă (OUG 29/2006) reduce duritatea condiţiilor impuse. Preambulul actului normativ oferă, după patru ani, o explicaţie „oficială” a procesului, legând impunerea restricţiilor de presiunile UE: „...ţinând seama că în prezent migraţia ilegală a cetăţenilor români nu mai constituie, cum se întâmpla în anii anteriori, unul dintre principalele reproşuri adresate României de statele membre ale Uniunii Europene...” (Preambul OUG 29/2006). 9 NEVOIA DE INOVAŢIE ÎN POLITICILE DE MIGRAŢIE ROMÂNEŞTI 87 Control la distanţă În luna august a anului 2001, când România se pregătea pentru o eventuală eliberare a „poverii vizelor”, este implementat un act normativ cu o semnificaţie aparte. Ordonanţa de Urgenţă 112/2001, aprobată prin Legea 252/2002 este o măsură prin care statul român îşi asumă faptele cetăţenilor săi, chiar şi atunci când sunt săvârşite în afara spaţiului său geografic de exercitare a autorităţii. Textul scurt al actului legislativ instituie măsuri severe pentru cei care intră sau ies dintr-un stat prin trecerea ilegală a frontierei acestora. Măsura este una cu un vădit caracter transnaţional: statul român acordă cetăţeniei rolul fundamental în raport cu spaţiul, în exercitarea autorităţii, încercând un control nu numai pe segmentul ieşirilor din ţară sau pe cel al intrărilor, ci şi pe cel al perioadei petrecute în străinătate. În mod evident, aplicarea ordonanţei nu este posibilă decât la întoarcerea în România. Restrângerea dreptului la liberă circulaţie Dreptul la liberă circulaţie este, în cazul statelor democratice, unul fundamental. În cazul României, importanţa sa este confirmată prin înscrierea în Constituţie. Libera circulaţie este un însă un drept de care cetăţenii beneficiază sub asumpţia satisfacerii anumitor condiţii. Aceste „condiţii” au devenit, prin redefinire continuă, un alt mijloc de intervenţie în vederea controlului ieşirilor din ţară. Din 1998, în categoria persoanelor cărora le puteau fi aplicate pedepse prin restrângerea dreptului la liberă circulaţie sunt incluse şi cele care se întorc în ţară în urma acordurilor de readmisie. Era o primă modalitate de întrerupere a unor trasee individuale de migraţie, inclusiv a celor pentru muncă, în special în cazul statelor care practicau expulzarea inclusiv pentru şedere/ muncă ilegală. Problemele legate de controlul emigraţiei şi activităţile desfăşurate de români în afara graniţelor aveau să se reflecte printr-o nouă lărgire, în 2002, a categoriei faptelor supuse restricţiilor de circulaţie (prin includerea cerşetoriei în străinătate în această categorie). „Succesul” obţinut prin liberalizarea accesului cetăţenilor români în Spaţiul Schengen, în ianuarie 2002, este reflectat printr-o nouă modificare de legislaţie: cetăţenii români care se întorceau în urma returnării din străinătate, indiferent dacă România semnase sau nu un acord de readmisie cu statul care îi expulza, ca şi cetăţenii care „...au depăşit termenele de şedere în statele în care au călătorit, stabilite prin acordurile sau convenţiile încheiate cu acestea” (OUG 84/2003) erau pasibili de restrângerea dreptului la liberă circulaţie. Măsura afecta, de această dată, orice fel de depăşire a duratei de şedere de trei luni (pentru statele Schengen) sau orice depăşire a perioadei pentru care era eliberată o viză, în cazul celorlalte state de destinaţie. În perioada ulterioară deschiderii negocierilor de aderare, perioadele pe parcursul cărora se pot aplica restricţii de circulaţie cresc, ajungând în 2003 până la durate între 1 şi 5 ani. Începând în mod particular cu 2003, ameninţarea „ştampilei” pe paşaport va afecta stragiile de migraţie, în special pe cele dezvoltate în sfera 88 MONICA ŞERBAN 10 migraţiei clandestine pentru muncă. Abia în 2005, prin Legea 248/2005, sunt introduse noi specificări care relaxează, definitiv am spune, regimul de control al ieşirilor din ţară. Actul normativ introduce distincţia între suspendarea exercitării dreptului de liberă circulaţie – interdicţie temporară de părăsire a teritoriului României şi restrângerea exercitării dreptului la liberă circulaţie în străinătate – interdicţie temporară de a călători în anumite state. Sunt modificate, de asemenea, şi perioadele de aplicare a restricţiilor. DISCUŢII La începutul negocierilor de aderare la Uniunea Europeană, România era un stat de emigraţie. Fenomenul era în creştere, cu o accentuare a migraţiei pentru muncă. Migraţia către destinaţiile europene (în mod particular Italia şi Spania) intrase, deja, în faza dezvoltării. În plan intern, efectele deplasărilor cetăţenilor români în străinătate începeau să se facă simţite mai ales din punct de vedere economic: sumele de bani pe care România le primea în forma remiteţelor se multiplicau vertiginos, atingând pragul primului milion de dolari. Emigraţia permitea eliberarea presiunilor de pe piaţa forţei de muncă, cu consecinţe previzibile asupra tensiunilor sociale. La nivel individual, migraţia externă părea să ocupe, la începutul anilor 2000, un loc important între planurile de viitor ale românilor: numai intenţia de migraţie pentru muncă depăşea 10 procente. România începea negocierile pentru a se alătura unei Europe puţin tolerante la intruziunile din exterior. Experienţele perioadei guest worker din anii ’70, valul solicitărilor de azil de sfârşitul anilor ’80 şi începutul anilor ’90 accentuaseră politicile bazate pe ideea de control al imigraţiei. Aquis-ul comunitar pe care statul român urma să-l implementeze conţinea, în mare măsură, prevederi legate de imigraţie. Ca şi în cazul altor state (Spania, Grecia, Portugalia), legislaţia în domeniul imigrării urma să fie adoptată în absenţa fenomenului. Problema României venea însă din statutul său de ţară de emigraţie, mai mult, cu un potenţial ridicat de emigraţie, în momentul respectiv, şi având presiuni pentru controlul plecărilor. Eforturile de a controla emigraţia se accentuează, în România, în perioada de început a anilor 2000. Analiza măsurilor implementate conduce la concluzia că, în fapt, se poate discuta despre două categorii mari: reglementările orientate ţintit către migraţia pentru muncă şi reglementări cu caracter nespecific, care vizează ieşirile-revenirile din/ în ţară în/ din străinătate. Ridicarea restricţiilor legate de circulaţia cetăţenilor români în Spaţiul Schengen, începând cu 1 ianuarie 2002 accelerează ritmul de elaborare şi implementare a măsurilor cu caracter de control. Prima categorie menţionată de măsuri, cea vizând emigraţia pentru muncă, se înscrie în repertoriul internaţional, larg utilizat, de gestionare a emigraţiei de acest tip. Cea de-a doua categorie reprezintă o veritabilă probă de inovaţie: statul român, un stat democratic care garantează cetăţenilor dreptul la liberă circulaţie, încercă să 11 NEVOIA DE INOVAŢIE ÎN POLITICILE DE MIGRAŢIE ROMÂNEŞTI 89 controleze emigraţia, prin controlul ieşirilor, respectiv al revenirilor. Controlul ieşirilor nu reprezintă, ca tip, o acţiune cu caracter de noutate în migraţie. Politica de restricţie a circulaţiei persoanelor, promovată de statele foste comuniste este, din păcate, un exemplu familiar românilor. Noutatea măsurilor promovate de România în perioada 2000–2007 constă în găsirea formulei prin care asemenea măsuri să poată fi implementate într-un context democratic. Analiza reglementărilor permite identificarea a trei categorii de acţiuni: o serie îndreptate spre instituirea unor condiţii la ieşirea din ţară, o alta îndreptată spre pedepsirea încălcării reglementărilor legate de circulaţia în străinătate, prin restrângerea dreptului la liberă circulaţie pe perioade variabile şi o măsură bazată pe afirmarea transnaţională a autorităţii statului român. Implementarea fiecărui tip, reflectând caracterul de contradicţie cu realitatea emigraţiei româneşti, se realizează cu dificultăţi, cu reveniri şi redefiniri frecvente în legislaţie. Pachetul de măsuri discutat reprezintă o situaţie interesantă, din punctul de vedere al modalităţii în care inovaţia apare la nivelul politicilor de migraţie. Reglementările introduse de statul român sunt rezultatul conjugat al presiunii externe şi interne divergente. Statutul de ţară în curs de aderare la UE şi „atitudinea” europeană faţă de imigraţia necontrolată obligau statul român la acţiune, în direcţia controlului circulaţiei externe a propriilor cetăţeni. Situaţia internă, caracterizată de o creştere a presiunii pentru migraţie externă şi asocierea migraţiei internaţionale cu efecte pozitive (de tipul remitenţe şi reducerea presiunii asupra pieţei forţei de muncă) presau pentru eforturi în direcţia opusă: a facilitării emigraţiei internaţionale. Statul român a încercat să dezvolte canalul emigraţiei legale pentru muncă, concomitent cu măsuri de control pe segmentul ieşirilor/ revenirilor private. Măsurile prezentate nu pot fi discutate din perspectiva duratei şi nici a capacităţii lor de difuziune. Reglementările reprezintă rezultatul unui context specific, existent pentru un interval de timp limitat. Un astfel de model nu ar putea fi preluat decât de un stat aflat într-un context similar, situaţie destul de greu de imaginat. Caracterul dinamic al migraţiei internaţionale impune, de altfel, politicilor de migraţie un ritm alert de schimbare, în raport cu alte domenii de politică publică. Reacţia rapidă la nivelul strategiilor de migraţie reprezintă un factor suplimentar, care presează spre înnoirea continuă. BIBLIOGRAFIE 1. Arango, J., Migrants in Europe: Between Integration and Exclusion, lucrare prezentată la conferinţa International Migration: Challenges for European Population, Bari, 1998. 2. Ardittis, S., Labour migration and the single European market: a synthetic and prospective note, „International Sociology”, 5, 461–74, 1990. 3. Baldwin-Edwards, M., Migration policies for a Romania within the European Union: navigating between Scylla and Charybdis, „Mediterranean Migration Observatory”, UEHR Working Papers, 2005. 90 MONICA ŞERBAN 12 4. Baldwin-Edwards, M., Schain, M. A., The Politics of Immigration: Introduction, în Baldwin-Edwards, M., Schain, M. A., The Politics of Immigration in Western Europe, Essex, Frank Cass & Co. LTD, 1994. 5. Castles, S., The Guest-Worker in Western Europe – An Obituary, „International Migration Review”, 20, 4, 1986, pp. 761–778. 6. Castles, S., Guest workes in Europe: A ressurection?, „International Migration Review”, 40, 4, 2006, pp. 741–766. 7. Dăianu, D., (coord), Balance of payments financing in Romania. The role of remittances, Romanian Center for Economic Policies, 2002. 8. Diminescu, D., Introduction, în Diminescu, D., (coord.), Visible mais peu nombreux, Paris, Editions de la Maison des Sciences de l’Homme, 2003. 9. Diminescu, D., Berthomière, W., La saison prochaine a Jerusalem, în Diminescu, D. (coord.), Visible mais peu nombreux, Paris, Editions de la Maison des Sciences de l’Homme, 2003. 10. Fassmann, H., Munz, R., Patterns and Trends of International Migration in Western Europe, „Population and Development Review”, 18, 1992, pp. 457–480. 11. Freeman, G. P., Migration policy and politics in the receiving states, „International Migration Review”, 26, 4, 1992, pp. 1144–1167. 12. Freeman, G. P., Modes of immigration politics in liberal democratic states, „International Migration Review”, 29, 4, 1995, pp. 881–902. 13. Lăzăroiu, S., Alexandru, M., Controlling exists to gain accession. Romanian migration policy in the making, Roma, Centro Studi di Politica Internazionale, 2005. 14. Sandu, D., Explorarea Europei prin migraţii pentru muncă: 1990–2006, în Sandu, D. (coord.), Locuirea temporară în străinătate. Migraţia economică a românilor: 1990–2006, Bucureşti, FSD, 2006. 15. Sandu, D., Radu, C., Constantinescu, M., Ciobanu, O., A Country Report on Romanian Migration Abroad: Stocks and Flows After 1989. http://www.migrationonline.cz/, 2004. 16. Voicu, B., Penuria pseudo-modernă a postcomunismului românesc. Vol.I: Schimbarea socială şi acţiunile indivizilor, Iaşi, Expert Projects, 2005. 17. Zlotnik, H., International Migration 1965–96: An Overview, „Population and Development Review”, 24, 1998, pp. 429–468. 18. *** UNFPA, Populaţia şi dezvoltarea României – prognoze şi posibile soluţii, 3, 2007. rom the social innovation perspective, the article addresses the issue of Romanian migration policies. I have tried to F reason that, at the beginning of EU accession negotiations, Romania was caught in a contradictory situation, induced by the internal pressure for emigration and restrictive attitude of EU member states towards immigration. Between internal and external pressures, Romania implemented a set of measures with innovative character through which it tried to control, within the strict limits of intervention of a democratic emigration state, the departures that could lead to clandestine stayings abroad. Keywords: migration policies, Romania, EU, social innovation. 